Κανονισμός (ΕΚ) αριθ. 1121/2001 της Επιτροπής
της 7ης Ιουνίου 2001
για τον καθορισμό των συντελεστών προσαρμογής που θα εφαρμοσθούν στην ποσότητα αναφοράς κάθε παραδοσιακού εμπορευόμενου στο πλαίσιο των δασμολογικών ποσοστώσεων κατά την εισαγωγή μπανανών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 216/2001(2),
τον κανονισμό (ΕΚ) αριθ. 896/2001 της Επιτροπής, της 7ης Μαΐου 2001, περί των λεπτομερειών εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα(3), και ιδίως το άρθρο 5 παράγραφος 2,
Εκτιμώντας τα ακόλουθα:
(1) Σε εφαρμογή του άρθρου 5 παράγραφος 2 του κανονισμού (ΕΚ) αριθ. 896/2001, η Επιτροπή, σε συνάρτηση με τη διαθέσιμη ποσότητα των δασμολογικών ποσοστώσεων A/B και C και λαμβάνοντας υπόψη τις ανακοινώσεις που πραγματοποιούνται από τα κράτη μέλη για το σύνολο των ποσοτήτων αναφοράς που καθορίζονται, αντιστοίχως, για τους παραδοσιακούς εμπορευομένους A/B και C, σύμφωνα με τις διατάξεις του άρθρου 4 παράγραφοι 1 και 2 του προαναφερθέντος κανονισμού, καθορίζει εάν παρουσιασθεί ανάγκη έναν συντελεστή προσαρμογής που θα εφαρμοσθεί στην ποσότητα αναφοράς κάθε εμπορευομένου.
(2) Σύμφωνα με τις ανακοινώσεις που πραγματοποιήθηκαν από τα κράτη μέλη, σε εφαρμογή του άρθρου 5 παράγραφος 1 του κανονισμού (ΕΚ) αριθ. 896/2001, το συνολικό ποσό των ποσοτήτων αναφοράς ανέρχεται σε 1964154 τόνους για το σύνολο των παραδοσιακών εμπορευομένων A/B και σε 725180 τόνους για το σύνολο των παραδοσιακών εμπορευομένων C. Συνεπώς, πρέπει να καθορισθεί ένας συντελεστής προσαρμογής που θα εφαρμοσθεί στην ποσότητα αναφοράς κάθε εμπορευομένου, σε καθεμία από τις δύο κατηγορίες παραδοσιακών εμπορευομένων.
(3) Πρέπει να υπενθυμισθεί ότι, για το δεύτερο εξάμηνο του 2001, η ποσότητα αναφοράς του παραδοσιακού εμπορευομένου υπόκειται στην εφαρμογή των διατάξεων του άρθρου 28 παράγραφος 2 του κανονισμού (ΕΚ) αριθ. 896/2001.
(4) Οι διατάξεις του παρόντος κανονισμού πρέπει να εφαρμοσθούν αμέσως λαμβάνοντας υπόψη τις προθεσμίες που καθορίστηκαν από τον κανονισμό (ΕΚ) αριθ. 896/2001.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανάνας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Στο πλαίσιο των δασμολογικών ποσοστώσεων A/B και C, που προβλέπονται στο άρθρο 18 του κανονισμού (ΕΟΚ) αριθ. 404/93, ο συντελεστής προσαρμογής που προβλέπεται στο άρθρο 5 παράγραφος 2 του κανονισμού (ΕΚ) αριθ. 896/2001 καθορίζεται σε:
- για κάθε παραδοσιακό εμπορευόμενο A/B: 1,07883,
- για κάθε παραδοσιακό εμπορευόμενο C: 0,97286.
2. Για το δεύτερο εξάμηνο 2001, η ποσότητα αναφοράς κάθε παραδοσιακού εμπορευόμενου, που καθορίζονται σύμφωνα με το άρθρο 4 του κανονισμού (ΕΚ) αριθ. 896/2001, μετά την εφαρμογή της ανωτέρω παραγράφου 1, πολλαπλασιάζεται με το συντελεστή που έχει καθορισθεί στο άρθρο 28 παράγραφος 2 του κανονισμού (ΕΚ) αριθ. 896/2001.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Ιουνίου 2001.